b'\n_START_ARTICLE_\nCoppa Ciano 1938\n_START_SECTION_\nPred dirko\n_START_PARAGRAPH_\nPo slabem rezultatu na dirki za Veliko nagrado Nem\xc4\x8dije, se Auto Union dirke ni udele\xc5\xbeil, kar je na razo\xc4\x8daranje gledalcev pomenilo, da se dirke ni udele\xc5\xbeil tudi Tazio Nuvolari. Mo\xc5\xa1tvo Mercedes-Benza je lahko nastopilo le s tremi dirkalniki, ker je Manfred von Brauchitsch uni\xc4\x8dil enega od dirkalnikov na dirki za Veliko nagrado Nem\xc4\x8dije, zato Richard Seaman no mogel \xc5\xa1tartati. Rudolf Caracciola je preizku\xc5\xa1al eksperimentalno razli\xc4\x8dico dirkalnika z ve\xc4\x8djim rezervoarjem za gorivo in kraj\xc5\xa1im zadkom dirkalnika. Mo\xc5\xa1tvo Maseratija je na dirko pripeljalo dva nova dirkalnika Maserati 8CTF za Goffreda Zehenderja in Carla Feliceja Trossija. Slednji je na vseh prostih treningih postavil najhitrej\xc5\xa1i \xc4\x8das in osvojil najbolj\xc5\xa1i \xc5\xa1tartni polo\xc5\xbeaj, v prvo vrsto so se uvrstili \xc5\xa1e Caracciola, Hermann Lang in Giuseppe Farina.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Caracciola, sledili so mu Lang, Farina in Trossi. Slednji je \xc5\xbee kmalu uspel prehiteti tako Farino, kot tudi Langa. Zehender je v \xc4\x8detrtem krogu odstopil zaradi okvare motorja, njegov mo\xc5\xa1tveni kolega Trossi pa je prehitel Caracciolo, prevzel vodstvo in za\xc4\x8del be\xc5\xbeati pred zasledovalci. Toda veselje italijanskih gledalcev je trajalo le do omega kroga, ko je tudi Trossi odstopil zaradi okvare motorja, vodstvo pa je ponovno prevzel Caracciola, za katerim so bili uvr\xc5\xa1\xc4\x8deni \xc5\xa1e Lang, von Brauchitsch in Farina. Von Brauchitsch, ki je \xc5\xbee pred tem uspel prehiteti Farino, je napadal Langa, ki pa ga nikakor ni \xc5\xbeelel spustiti mimo. Dirka\xc4\x8da sta vstopila v desni ovinek za boksi kolo ob kolesu. Lang, ki je bil na idealni liniji, je uspel ovinek zvoziti, von Brauchitsch pa je pretiraval in se zaril v bale sena. Ve\xc4\x8dje \xc5\xa1tevilo gledalcev mu je pomagalo poriniti dirkalnik nazaj na stezo in ga zagnati, toda izgubil je minuto proti Langu._NEWLINE_Jean-Pierre Wimille je imel te\xc5\xbeave z ledvicami, zato je njegov dirkalnik ob postanku v boksih prevzel Clemente Biondetti. V \xc5\xa1estindvajsetem krogu se je debel kos gume utrgal iz zadnje desne pnevmatike na Caracciolinem dirkalniku in preluknjal rezervoar za gorivo tako, da je gorivo iztekalo v curkih. S tem je vodstvo prevzel Lang, von Brauchitschu pa je uspelo ponovno prehiteti Farino za drugo mesto. Lang je imel veliko prednost, toda dva kroga pred ciljem je moral zaradi predrte pnevmatike na dodaten postanek v bokse. S tem je v vodstvo pri\xc5\xa1el von Brauchitsch in zmagal, drugi je v cilj pripeljal Lang, tretji pa Farina.\n_START_SECTION_\nPo dirki\n_START_PARAGRAPH_\n\xc5\xbde takoj po koncu dirke je bilo vlo\xc5\xbeenih ve\xc4\x8d protestov tekmecev na rezultat von Brauchitscha, ki so mu gledalci pomagali poriniti dirkalnik na stezo. Organizatorji dirke ga niso \xc5\xbeeleli diskvalificirati, ker se je nekaj podobnega pripetilo \xc5\xbee na dirki tipa Voiturette, toda predsednik \xc5\xa1portnega sveta italijanskega avtomobilskega zdru\xc5\xbeenja, Giuseppe Furmanik, se je odlo\xc4\x8dil za diskvalifikacijo von Brauchitscha. S tem je bil za zmagovalca razgla\xc5\xa1en Lang, drugo mesto je osvojil Farina, tretje pa Biondetti'